The Disapperance of Alice Creed a zo dres an doare filmoù a zo plijus da zizoloiñ : budjed bihan tout, senario a-feson, bam, efedus hep na vefe chare tro-dro. Film kentañ ar sevener eo (skrivet en deus ar senario ivez) ha filmet eo bet e Enez Vanav (met ne vez ket merzet, galloud a rafe tremen forzh pelec'h er Rouantelezh-Unanet). Simpl eo an istor : daou zen a skrap ur plac'h yaouank evit goulenn arc'hant digant he zad. Bevet e vo ganto an devezhioù en ur c'hortoz an arc'hant. Ret eo dezho ober war dro ar plac'h ha chom feal d'o raktres. N'eus tudenn all ebet, kazi lec'h ebet estreget ar ranndi e lec'h m'emaint, gwisket a reont memes dilhad ordin, setu n'eo ket ur film a glask sebeziñ gant an arc'hant. Mont a ra mat-tre en-dro an traoù etre an tri aktour, zoken Gemma Arterton (am eus kalz poan o c'houzañv da gustum) 'm eus kavet kentoc'h plijus. A-fed istor e soñje din e vefe un tammig muioc'h a itrikoù a-berzh Alice. N'eo ket lu penn-da-benn na netra, klask a ra en em dennañ ha tout met n'eo ket hi a ren an traoù kennebeut. Gwirheñvel neuze. Luzietoc'h eo an traoù un tamm ha traoù 'zo a zo dic'hortoz mik. Ur film efedus ha plijus.